**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg

  
**П Р О Т О К О Л**

**№ 4**

Днес**, 28.04.2025 г**. /понеделник/, в Заседателната зала на Общински съвет – Борован, ул.“ Освобождение“ № 1, се проведе редовно заседание на **Общински съвет - Борован**, мандат 2023 – 2027 г.

Заседанието започна в **14:00** часа.

Присъстват – 11 общински съветника.

Отсъстват: Е. Червеняшки и М. Мончовски.

**На заседанието присъстваха още:**

Иван Костовски – Кмет на Община Борован,

Таня Петкова – Секретар на Община Борован,

Димитър Митев – Председател на НЧ „Цани Иванов 1907“ – с. Борован,

Найден Иванов – Председател на НЧ „Васил Левски – 1908“ – с.Нивянин,

Димитрина Найденова – Председател на НЧ „Просвета“ – с. Малорад,

Галя Бешовишка – Секретар на НЧ „Просвета“ – с. Малорад,

Петър Цветковски – Председател на Комисия по номинациите към Община Борован,

Павлин Савов – Лицензиран горски към Община Борован.

Заседанието се откри и се ръководи от Председателя на ОбС - Борован Ивайло Букерешки, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

Беше направено предложение от Ивайло Букерешки – Председател на Общински съвет – Борован, в т. 7 от дневния ред – Докладни записки, да бъде включена следната:

* **Докладна записка от Иван Костовски – Кмет на Община Борован, относно:** Общо събрание на съдружниците на „ВиК“ ООД – Враца, което ще се проведе на 16.05.2025 г. от 11.00 часа, в Учебния център на дружеството, намиращ се в гр. Вършец, ул. „Арх. Нешев“ № 3.

**Предложението се подложи на гласуване при следния вот:**

Кворум: 11

Резултат: „ЗА“ - 11 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

В 14:01 ч. в залата влезе г-н М. Мончовски.

След направените разисквания по дневен ред, ОбС – Борован взе следното:

**РЕШЕНИЕ № 30**

С оглед разпоредбата на чл. 51 от **Правилника,**

**ОБЩИНСКИ СЪВЕТ - БОРОВАН**

**РЕШИ:**

Заседанието на Общински съвет да се проведе при следния дневен ред:

1. **Информация за осъществените читалищни дейности и справка за изразходените бюджетни средства през 2024 г. на Народно Читалище „Васил Левски - 1908“ с. Нивянин.**
2. **Информация за осъществените читалищни дейности и справка за изразходените бюджетни средства през 2024 г.** **на Народно Читалище „Цани Иванов 1907“ с. Борован.**
3. **Информация за осъществените читалищни дейности и справка за изразходените бюджетни средства през 2024 г. на Народно Читалище „Просвета 1919“ – с. Малорад.**
4. **Информация за осъществените читалищни дейности и справка за изразходените бюджетни средства през 2024 г. на Народно Читалище „Пробуда“ с. Добролево.**
5. **Отчет от Павлин Савов – Лицензиран горски към Община Борован, относно: Стопанисване и опазване на общинската гора за периода от 01. 04.2024 г. до 31.03.2025 г.**
6. **Предложение от Комисията по номинациите, относно:** Номинации за „Наградата на Борован“.
7. **Докладни записки**

* **Докладна записка от Иван Костовски – Кмет на Община Борован, относно:** Одобряване на програмата за майски културни тържества в Община Борован за периода от 30.04.2025 г. до 29.05.2025 г.
* **Докладна записка от Иван Костовски – Кмет на Община Борован, относно:** Общо събрание на съдружниците на „ВиК“ ООД – Враца, което ще се проведе на 16.05.2025 г. от 11.00 часа, в Учебния център на дружеството, намиращ се в гр. Вършец, ул. „Арх. Нешев“ № 3.

1. **Организационни.**
2. **Молби.**
3. **Питания.**

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ -  няма „ВЪЗДЪРЖАЛИ СЕ“ – няма.

**Решението се приема!**

**По т. 1 от дневния ред: Информация за осъществените читалищни дейности и справка за изразходените бюджетни средства през 2024 г. на Народно Читалище „Васил Левски - 1908“ с. Нивянин.**

Г-н Ивайло Букерешки даде думата за мнения и становища.

Г-н П. Петров отправи запитване към г-н Н. Иванов – Председател на НЧ „Васил Левски – 1908“ – с. Нивянин, относно данните, посочени в касовото изпълнение на бюджета на читалището в с. Нивянин, като отбележи, че липсват посочени разходи за вода и ел. енергия, който въпрос е бил актуален и на предходни заседания на Общински съвет. Първият въпрос на г-н П. Петров е какви са разходите за ел. енергия и вода на читалището в с. Нивянин, а вторият – по колко членски внос плаща член на читалището в с. Нивянин.

Г-н Н. Иванов, в отговор на втория въпрос на г-н П. Петров, поясни, че размерът на членския внос за всеки от членовете на читалището, за цяла година е 5 (пет) лева. Г-н Н. Иванов заяви, че не би могъл да даде отговор на първия въпрос, отправен към него от г-н П. Петров, относно разходите за ел. енергия и вода на НЧ „Васил Левски – 1908“ – с. Нивянин.

Не постъпиха други изказвания от страна на общинските съветници.

След направените разисквания по Информацията от дневен ред, ОбС взе следното:

**РЕШЕНИЕ № 31**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема „Информация за осъществените читалищни дейности и справка за изразходените бюджетни средства през 2024 г. на Народно Читалище „Васил Левски - 1908“ с. Нивянин».

**Предложението се подложи на поименно гласуване при следния вот:**

Кворум: 12

Резултат: „ЗА“ - 11 „ПРОТИВ“ - няма „ВЪЗДЪРЖАЛИ СЕ“ – 1.

**Решението се приема!**

**По т. 2 от дневния ред: Информация за осъществените читалищни дейности и справка за изразходените бюджетни средства през 2024 г. на Народно Читалище „Цани Иванов 1907“ с. Борован.**

Г-н Ивайло Букерешки даде думата за мнения и становища,и сам отправи запитване към г-н Д. Митев – Председател на НЧ „Цани Иванов 1907“ – с. Борован: Как г-н Митев е внесъл отчета си в Общински съвет – Борован на 21.01.2025 г., преди същият да бъде приет на Общо събрание, което е трябвало да се проведе **до** 31.03.2025 г.

Г-н Д. Митев, в отговор на запитването, отправено към него от г-н Букерешки, заяви, че според Закона за народните читалища (ЗНЧ), финансовите резултати на същите трябва да бъдат предоставени до края на м. март; опитите да се проведе Общо събрание, са били „опорочени“, твърди г-н Митев, като добави, че трима от членовете на читалището са починали. Г-н Митев заяви, че това събрание не е отчетно – изборно, а се е провело само за допълване на починалите членове. Поради „опорочаването“ на събранието, се е наложило в 15-дневен срок читалищното настоятелство (ЧН) да вземе ново решение за насрочване на дата за ново събрание, в едномесечен срок, както указва ЗНЧ. Събранието се е провело на 16-ти (*не става ясно кой месец!),* и тогава „всичко е прието“, заяви г-н Митев. Г-н Митев заяви, че гарантира абсолютната точност на сведенията, посочени в отчета, относно изпълнени мероприятия, като добави, че към дадения момент, всичко е напълно законно, а документите са подготвени за внасяне в Агенция по вписванията.

Г-н Митев, в обръщение към г-н И. Букерешки, заяви, че това е единственото читалище, регистрирало всички свои финансови резултати в последните 10 (десет) години, съгласно Закона за юридическите лица.

Г-н И. Букерешки отправи ново запитване към г-н Митев, относно начина, по който общинските съветници би трябвало да вземат решение относно отчета на читалището, председателствано от него, след като същият не е приет на Общо събрание. Г-н Букерешки добави, че е могло да се организира и проведе и по-рано това събрание.

Г-н Д. Митев заяви, че Председателят на Поверителната комисия е починал и няма кой да напише доклада, и добави, че вече всичко е редовно. Г-н Митев заяви, че ако г-н Букерешки смята, че има нещо е незаконно, за това има някакъв ред, и отправи обратно запитване към г-н Букерешки относно другите читалища на територията на Община Борован, кое от тях е платило членския си внос, като заяви, в отговор на своя собствен въпрос, че нито едно от тях (НЧ) не е платило. Г-н Митев поясни, че има закъснение от 15 дни, което се е получило технически, но съгласно ЗНЧ, това му е позволено, и добави, че тук всичко е редовно.

Г-н И. Букерешки, в отговор на г-н Митев, заяви, че г-н Митев би трябвало да не се занимава с другите читалища, тъй като техните представители са тук, и ако има въпроси, ще бъдат отправени към тях. Г-н Букерешки заяви, че Общински съвет също работи законно.

Г-н Букерешки даде думата за други питания към г-н Митев.

Г-н С. Георгиев заяви, че има няколко въпроса към г-н Митев: „Колко нает персонал има в НЧ – с. Борован?“

Г-н Д. Митев, в отговор на г-н Георгиев, поясни, че има 3 щатни бройки, и 5 човека на граждански договори.

Г-н С. Георгиев поясни, че това е бил следващият му въпрос: „Колко души са на граждански договори и кои са те?“

Г-н Д. Митев поясни, че по искане на Община Борован, е направена проверка от Инспекция по труда, на която са предоставени всички видове договори и сумите, които са изплатени по тях. От Инспекция по труда е установено, че няма нарушение в НЧ „Цани Иванов 1907“ – с. Борован.

Г-н И. Букерешки, в обръщение към г-н Митев, повтори въпроса на г-н Георгиев: Кои са хората, назначени на граждански договори?

Г-н Д. Митев, в отговор поясни, че хората, назначени на граждански договори, са: Председателят на НЧ, „тупанджията“, двама акордеонисти, един счетоводител, а другите са „някакви междинни такива“.

Г-н С. Симеонов заяви, че изказването на г-н Митев звучи несериозно, като добави, че не може да разбере част от написаното в отчета, а именно: „Други разходи – близо 7000 лв.“ (без 67 лв.). Г-н С. Симеонов отправи запитване **какви** са тези други разходи. Следва „Дневни и пътни – 12 000 лв.“ и „Храна – 3800 лв.“.

Г-н Д. Митев заяви, че НЧ е направило самостоятелно фестивал, където са раздавани храна и вода; освен това, НЧ с. Борован е „направило“ 5 самостоятелни отделни другарски срещи, което никое друго читалище не е правило, Трифон Зарезан, Денят на самодееца, концерт. Г-н Митев отправи запитване към общинските съветници, дали са имали питания към някое друго читалище относно техните командировъчни разходи, като добави, че това читалище е „ходило“ на 46 фестивала, а другите – на по 5, 7, 10.

Г-н И. Букерешки, в обръщение към г-н Митев, заяви, че последният отговаря за „своето“ читалище, а другите читалища имат представители, присъстващи тук, които ще отговарят на отправени към тях запитвания.

Г-н Д. Митев отправи отново запитване към г-н И. Букерешки, относно разходите на другите читалища, и защо питанията са отправени към това НЧ, а към другите – не.

Г-н И. Букерешки, в отговор на г-н Д. Митев, заяви, че „при него“ сумите са най- големи.

Г-н С. Симеонов добави, че тези суми са вписани под формата на „Други разходи – дневни, пътни“…

Г-н Д. Митев заяви, че ако се направи сравнение на ефективността на парите, които са дадени, спрямо фестивалите, които са проведени, ще се види разликата.

Г-н И. Букерешки отправи запитване към г-н Митев, относно броя на културно- масовите мероприятия, проведени от/в НЧ „Цани Иванов 1907“ с. Борован, в лицето на г-н Митев, като Председател, от началото на годината досега.

Г-н Д. Митев, в отговор на г-н Букерешки, заяви, че са проведени 76 мероприятия.

Г-н И. Букерешки отправи запитване към г-н Д. Митев, дали това се е случило в с. Борован.

Г-н Д. Митев отговори утвърдително.

Г-н И. Букерешки, в обръщение към г-н Митев, заяви, че на 3 Март – Националният празник на Република България, г-н Митев дори не е допуснал децата да влязат в читалището, нито е предоставил озвучаване за празника; а общината е осигурила музиката.

Г-н Д. Митев, в отговор на г-н Букерешки заяви, че „някакви от администрацията“ са му изпратили писмо, в което пише, че желаят да им бъдат предоставени колоните, но не са написали, че искат друго, като отваряне на читалището, ток, вода. Освен това, колоните на читалището тогава са били на ремонт, но сега, на 17-ти, са закупени нови колони, които „ще чуете, ако дойдете на нашия фестивал“, поясни г-н Митев.

Г-н С. Симеонов, в обръщение към г-н Митев, заяви, че като чете отчета, всичко звучи като „цветя и рози“; добави, че е влизал в НЧ с. Борован само веднъж, при полагане на клетвата на новоизбраните общински съветници, но си спомня, че и тогава колоните не са работели. Г-н С. Симеонов заяви, че г-н Д. Митев не говори истината.

Г-н Д. Митев заяви, че не познава г-н Симеонов и че последният никога не е стъпвал в НЧ „Цани Иванов 1907“ – с. Борован, и не е влизал в музикалната зала, където има 1000 грамоти, а само за тази година, добави г-н Митев, има 80 грамоти (*цифрата не се чува ясно – 80, или 180-бел.прот.*), които грамоти не са „паднали от небето“.

Г-н С. Симеонов заяви, че наличието на 180 грамоти означава, че в момента се отнема от времето на г-н Митев, тъй като това са 180 дни - той би трябвало да е някъде дори и сега.

Г-н Д. Митев поясни, че всеки състав, или отделен изпълнител носи грамота.

Г-н И. Букерешки заяви, че читалището участва в мероприятия често в гр. Враца, а в с. Борован нищо не се случва.

Г-н Д. Митев заяви, че г-н Букерешки е получил документа съвсем официално, като поясни, че не в гр. Враца, а в гр. Балчик са участвали в Национален фестивал.

Г-н Букерешки заяви, че отчета е за 2024 г., а неговото настоящо запитване е относно 2025 г., и добави, че не може да запомни толкова много неща, които г-н Митев изброява.

Г-н Д. Митев заяви, че Трифон Зарезан, Денят на самодееца и 8-ми Март са „правени“ само тук, а в другите читалища – не са.

Г-н С. Георгиев отправи третото си запитване към г-н Митев: „Колко средства постъпват в читалището от отдаване на помещения под наем?“

Г-н Д. Митев заяви, че на никого не е отдадено помещение под наем.

Г-н И. Костовски, в обръщение към г-н Митев, заяви, че 12 години е бил общински съветник и е запознат с цялата дейност на последния, като добави че се е „наслушал“ на изказванията на г-н Митев. Г-н И. Костовски отправи две запитвания към г-н Митев: „Колко са членовете на НЧ и колко от тях са с постоянен адрес в с. Борован?“, и „Самото ЧН от колко членове се състои и колко от тях са с постоянен адрес в с. Борован (а не настоящ)?“ Г-н Костовски заяви, че питанията му са отправени на основание казаното от г-н Митев преди малко, относно назначени на граждански договори акордеонисти и „тупанджии“, а по този начин се натоварва бюджета на читалището.

Г-н Д. Митев, в отговор на г-н Костовски, заяви, че членовете на това НЧ са 52, всички от с. Борован, с изключение на „тупанджията“ и акордеониста; г-н Митев добави, че в НЧ с. Нивянин пеят акапелно, а тук е решен този въпрос и НЧ с. Борован има авторитет навсякъде, заради музикантите. Г-н Д. Митев изброи поименно някои от членовете на НЧ с. Борован: Димитър Митев, Димитър Кичуков (*починал-бел.прот.*), Диляна Къчовска, Мая Сарайска, и Невена … (*Невена Сумерска-бел.прот****.***) – всички тези 5 човека тук живеят, в с. Борован.

Г-н И. Костовски отправи запитване към г-н Митев, относно причината да се провали събранието на 20-ти, както и защо не споменава как сам се е преизбрал за Председател на 16-ти. Г-н Костовски заяви, че г-н Митев казва само това, което му е удобно.

Г-н Д. Митев заяви, че това не е вярно, като отправи запитване към г-н Костовски дали последният е виждал протокол, на което запитване сам отговори, че не, г-н Костовски не е виждал протокол.

Г-н И. Костовски заяви, че никъде не е било обявено, че НЧ ще провежда събрание, както и че със служители от общинска администрация са обикаляли сградата на НЧ „Цани Иванов 1907“ с. Борован няколко пъти, за да търсят залепена обява, или съобщение, но не са открили нищо.

Г-н Д. Митев заяви, че това също не е вярно.

Г-н Костовски заяви, под формата на риторичен въпрос към г-н Митев, че няма как да не е вярно, и добави, че г-н Митев „хвърля прах в очите на обикновените хора“.

Г-н Д. Митев заяви, че настоящото ръководство на читалището е легитимно до 27 декември, както и че сега не се преизбира, а само се допълват членове, на мястото на починалите такива.

Г-н Костовски отправи запитване към г-н Митев дали това сериозно е така.

Г-н Д. Митев потвърди, че това е така – сериозно.

Г-н Костовски заяви, че лично благодари на г-н Митев за отговорите, които е предоставил, като поясни, че такива отговори би могъл да дава вън на улицата, но не и на него.

Г-н Д. Митев заяви, че още утре ще изпрати писмо с Протокол от събранието на читалището до общината.

Г-н Костовски заяви, че с общинска администрация този протокол чакат! Г-н Костовски разясни, че никога общината не е задържала парите на НЧ „Цани Иванов 1907“ с. Борован, но е нормално всеки път, когато НЧ прави събрание, да „уважи“ администрацията поне с един Протокол, но г-н Митев дори това не прави. От събранието на 16-ти, до ден – днешен Протокол не е пристигнал; тъй като е много дълъг пътят от сградата на НЧ до сградата на общината, заяви г-н Костовски. Г-н Костовски поясни, че общината е второстепенен разпределител, разпределя парите на НЧ.

Г-н Д. Митев заяви, че 4000 лв. са преведени сега, а останалите 4000 лв. – в края на …

Г-н Костовски заяви, че ако трябва да се говори за превеждане на пари, г-н Митев знае най- добре колко самият той е „вътре“ (*затънал*-*бел.прот.).*

Г-н Митев заяви, че както г-н Костовски е „имал някои моменти“, така и той е имал такива.

Г-н Костовски заяви, че въпросът е защо г-н Митев не е изпратил Протокола, след като събранието е приключило на 16-ти, нормално е на 17-ти да бъде изпратен Протокол до администрацията.

Г-н Митев в отговор заяви, че няма законово…

Г-н Костовски заяви, че ако трябва да се говори за закона, г-н Митев толкова много го е нарушил, че чак „не е истина“.

Г-н Д. Митев заяви, че г-н Костовски сега изисква от него Протокола, и утре ще го получи.

Г-н Костовски заяви, че много благодари за това.

Г-н И. Букерешки даде думата за други питания към г-н Митев.

Г-н П. Петров си даде отвод по Информацията, тъй като работи в НЧ „Цани Иванов 1907“ с. Борован.

Г-н И. Букерешки обяви режим на поименно гласуване.

Г-н П. Цветковски – Председател на Комисията по номинациите, гост в залата, се опитва да каже нещо.

Г-н И. Букерешки даде думата на г-н П. Цветковски.

Г-жа И. Сълковска заяви, че Общински съвет се е превърнал в „пазар“.

Г-н И. Букерешки, в обръщение към г-н П. Цветковски, заяви, че ще даде думата на последния по- късно.

Г-н И. Костовски, отправи запитване към г-жа Сълковска, относно изказването й, че Общински съвет се е превърнал в пазар; г-н Костовски пожела да узнае защо г-жа Сълковска смята така.

Г-н И. Букерешки заяви, че изказванията се отнасят за читалището.

Г-жа И. Сълковска заяви, че не е против, и че всеки от общинските съветници има право на питане.

Г-н Костовски заяви, че гражданите също имат право да задават въпроси, а читалището е обществено.

Г-жа И. Сълковска заяви, че има точка за това в заседанието.

Г-н П. Цветковски отново се опитва да каже нещо.

Г-н И. Букерешки заяви, че е обявил режим на поименно гласуване.

Г-н П. Цветковски заяви, че е дошъл на заседанието, за да вземе отношение по даден въпрос.

Г-н И. Букерешки, в обръщение към г-н Цветковски, отново отправи към него молба за спазване обявения режим на гласуване.

Не постъпиха други изказвания от общинските съветници.

По Информацията от дневен ред, ОбС взе следното:

**РЕШЕНИЕ № 32**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема така предложената „Информация за осъществените читалищни дейности и справка за изразходените бюджетни средства през 2024 г. на Народно Читалище „Цани Иванов 1907“ с. Борован“.

**Предложението се подложи на поименно гласуване при следния вот:**

Г-н П. Петров си дава отвод.

Кворум: 11

Резултат: „ЗА“ - няма „ПРОТИВ“ - 8 „ВЪЗДЪРЖАЛИ СЕ“ – 3.

**Решението не се приема!**

**По т. 3 от дневния ред: Информация за осъществените читалищни дейности и справка за изразходените бюджетни средства през 2024 г. на Народно Читалище „Просвета 1919“ – с. Малорад.**

Г-н Ивайло Букерешки даде думата за мнения и становища.

Г-н П. Петров отправи запитване към г-жа Д. Найденова – Председател на НЧ „Просвета 1919“ – с. Малорад, относно броя членове на читалището, и дали всички са платили членския си внос.

Г-жа Д. Найденова, в отговор на г-н П. Петров, поясни, че членовете са 64, членският внос е в размер на 1 лев за пенсионери, и 2 лева за работещи, и е платен от всички.

Г-жа И. Сълковска отправи запитване към Председателите на всяко от НЧ в Община Борован, дали има друг Председател на някое от другите читалища на територията на Община Борован, който да е назначен на граждански договор.

Г-н Н. Иванов – Председател на НЧ с. Нивянин, заяви, че в НЧ с. Нивянин няма такъв.

Г-жа Д. Найденова – Председател на НЧ с. Малорад, заяви, че в НЧ с. Малорад няма.

Не постъпиха други изказвания от страна на общинските съветници.

Г-н И. Букерешки обяви режим на поименно гласуване.

По време на гласуването, г-н Д. Митев се опитва да каже нещо на г-н И. Букерешки.

Г-н И. Букерешки в обръщение към г-н Митев, заяви, че ако последният иска думата, трябва да изчака да приключи гласуването.

В 14:35 ч. г-н Д. Митев напуска залата.

По Информацията от дневен ред, ОбС взе следното:

**РЕШЕНИЕ № 33**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема така предложената „Информация за осъществените читалищни дейности и справка за изразходените бюджетни средства през 2024 г. на Народно Читалище „Просвета 1919“ – с. Малорад“.

**Предложението се подложи на поименно гласуване при следния вот:**

Кворум: 12

Резултат: „ЗА“ - 11 „ПРОТИВ“ - няма „ВЪЗДЪРЖАЛИ СЕ“ – 1.

**Решението се приема!**

**По т. 4 от дневния ред:** **Информация за осъществените читалищни дейности и справка за изразходените бюджетни средства през 2024 г. на Народно Читалище „Пробуда“ с. Добролево.**

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**РЕШЕНИЕ № 34**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема така предложената „Информация за осъществените читалищни дейности и справка за изразходените бюджетни средства през 2024 г. на Народно Читалище „Пробуда“ с. Добролево“.

**Предложението се подложи на поименно гласуване при следния вот:**

Кворум: 12

Резултат: „ЗА“ - 11 „ПРОТИВ“ - няма „ВЪЗДЪРЖАЛИ СЕ“ – 1.

**Решението се приема!**

**По т. 5 от дневния ред:** **Отчет от Павлин Савов – Лицензиран горски към Община Борован, относно: Стопанисване и опазване на общинската гора за периода от 01. 04.2024 г. до 31.03.2025 г.**

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

По Отчета от дневен ред, ОбС взе следното:

**РЕШЕНИЕ № 35**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема така предложения „Отчет от Павлин Савов – Лицензиран горски към Община Борован, относно: Стопанисване и опазване на общинската гора за периода от 01. 04.2024 г. до 31.03.2025 г.“

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 6 от дневния ред:** **Предложение от Комисията по номинациите, относно:** Номинации за „Наградата на Борован“.

Г-н Ивайло Букерешки даде думата на г-н П. Цветковски – Председател на Комисията по номинациите към Община Борован.

Г-н П. Цветковски разясни, че след като е бил номиниран за Председател на Комисията по номинациите, той и останалите членове на комисията са извършили проучване на граждани от Община Борован и единодушно са взели решение кои хора заслужават да бъдат удостоени с „Наградата на Борован“. Комисията е избрала двама души, работещи в сферата на образованието, и други двама – в сферата на здравеопазването, като се е постарала да има по един гражданин от всяко от населените места в Община Борован. Приложен е Протокол от проведено заседание на Комисията по номинациите, както и предложение от същата за хората, които да бъдат удостоени с Наградата на Борован за цялостен принос към Община Борован в сферата им на дейност.

Не постъпиха други изказвания от страна на общинските съветници.

По Предложението от дневен ред, ОбС взе следното:

**РЕШЕНИЕ № 36**

На основание чл. 37 от Наредба за символиката на Борован и полученото предложение от комисия по номинациите, избрана с решение № 295 от Протокол № 34/ 28.01.2022г. на ОбС-Борован,

**ОБЩИНСКИ СЪВЕТ - БОРОВАН**

**РЕШИ:**

1. Присъжда „Наградата на Борован“ на Венета Крумова Денинска.
2. Присъжда „Наградата на Борован“ на Елка Борисова Лаловска.
3. Присъжда „Наградата на Борован“ на Елка Иванова Николова.
4. Присъжда „Наградата на Борован“ на Цветана Георгиева Генова.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 7 от дневния ред: Докладни записки**

* **Докладна записка от Иван Костовски - Кмет на Община Борован, относно:** Одобряване на програмата за майски културни тържества в Община Борован за периода от 30.04.2025 г. до 29.05.2025 г.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**РЕШЕНИЕ № 37**

На основание чл. 21, ал. 1, т. 12 и ал. 2 от Закона за местното самоуправление и местната администрация (ЗМСМА) и чл. 11, ал.1 от Правилника за организацията и дейността на Общинския съвет - Борован, неговите комисии и взаимодействието му с общинската администрация, мандат 2023 – 2027 г.,

**ОБЩИНСКИ СЪВЕТ - БОРОВАН**

**РЕШИ:**

1. Одобрява програмата за майски културни тържества в Община Борован, периода 30.04.2025 г. – 29.05.2025 г. в следния вид:

**30.04.2025 г. /сряда/**

**Честване на Ден на труда и на международната работническа солидарност със Северняшки танцов ансамбъл – гр. Плевен.**

1. Образователна програма за ученици от 1 до 3 клас – показва обичаите на Северна България – Лазарица, Кукери, Калушари.

Начало – 13:45 ч. – зала ЦПЛР „Маша Белмустакова“ – с. Борован.

1. Образователна програма за ученици от 4 до 7 клас – представя етнографските области на България.

**Начало** – 15:00 ч. – зала ОУ „Отец Паисий“ – с. Борован.

**06.05.2025 г. /вторник/**

**Гергьовден - Тържествена литургия и водосвет.**

**Начало** – 09:00 ч. Църковен храм „Свети Николай“ – с. Борован.

**09.05.2025 г. /петък/**

**Ден на Европа и на победата над фашизма.**

1. Изработване на рисунки и картички.
2. Конкурс за краснопис.

**Деца от 1 – 4 клас** от ОУ „Отец Паисий“ – с. Борован:

Рисунки на знамена на Европейските държави.

**Деца от 5 – 7 клас** от ОУ „Отец Паисий“ – с. Борован:

**Начало** – 11:00 ч. - зала ЦПЛР „Маша Белмустакова“ – с. Борован.

**13.05.2025 г. /вторник/**

**Фондация „Тавита България“**

Представление, игри и забавления за учениците от 1 до 4 клас, участващи в школите на ЦПЛР „Маша Белмустакова“ – с. Борован.

**Начало** – 14:00 ч. - зала ЦПЛР „Маша Белмустакова“ – с. Борован.

**14.05.2025 г. /сряда/**

**Общински детски фестивал „Боровански врабчета“**

**Начало** – 10:00 ч. - зала ЦПЛР „Маша Белмустакова“ – с. Борован.

**16.05.2025 г. /петък/**

**Общински турнир по отборни щафетни игри /за ученици/, под наслов „Да защитим нашите деца – По- добре спорт, а не вейп!“**

**Начало** – 10:00 ч. – Централен площад – с. Борован.

**21.05.2025 г. /сряда/**

**Празник на с. Борован**

**Провеждане на масов крос по инициативата на Кмета на Община Борован под наслов „Бъди активен, остани във форма“.**

**Начало –** 10:00 ч. – Сградата на Община Борован.

Приветствено слово на Кмета на Община Борован.

Тържествено връчване Наградата на Борован.

Празнична концертна програма и тържествена заря.

**Начало** – 19:30 ч. – Централен площад – с. Борован.

**24.05.2025 г. /неделя/**

**Тържествен концерт по случай 24 Май – „Ден на българската просвета, култура и на славянската писменост“**

1. Поздравителен адрес от Кмета на Община Борован.
2. Връчване на приз „Учител на годината“.

**Начало** – 09:30 ч. – Централен площад – с. Борован.

**29.05.2025 г. /** **четвъртък/**

**Поетичен рецитал и връчване на националната награда за патриотична поезия „Иван Нивянин“**

**Начало** – 10:00 ч. – Къща – музей „Иван Нивянин“ – с. Нивянин.

**29.05.2025 г. /четвъртък/**

**Посрещане на Ботевите поклонници, участващи в Национален туристически поход „По пътя на Ботевата чета“.**

**Начало** – 17:00 ч. – Централен площад – с. Борован.

1. Възлага на Кмета на Община Борован да извърши необходимите действия по изпълнение на решението.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

* **Докладна записка от Иван Костовски – Кмет на Община Борован, относно:** Общо събрание на съдружниците на „ВиК“ ООД – Враца, което ще се проведе на 16.05.2025 г. от 11.00 часа, в Учебния център на дружеството, намиращ се в гр. Вършец, ул. „Арх. Нешев“ № 3.

Г-н Ивайло Букерешки даде думата за мнения, становища и предложения.

Г-жа И. Сълковска направи предложение Кметът да гласува със **„ЗА“** по т. 1, т. 2, т. 2.1, 2.2, т. 2.3 и т. 2.4, и **по свое усмотрение** по т. 2.5 и т. 2.6.

Г-н И. Букерешки подложи на гласуване предложението на г-жа И. Сълковска.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

Не постъпиха други изказвания от страна на общинските съветници.

Г-н И. Букерешки даде 5 минути почивка, за да се подготви решението по докладната записка от дневен ред, според приетото от ОбС – Борован предложение.

По Докладната записка от дневен ред, ОбС взе следното:

**РЕШЕНИЕ № 38**

На основание чл. 21, ал. 2 от ЗМСМА, във връзка с чл. 21, ал. 1, т. 9 от ЗМСМА, във връзка със свикано Общо събрание на „ВиК“ ООД – Враца по реда на чл. 139, ал. 1 във връзка с чл. 138, ал. 1 от ТЗ и чл. 17 от Дружествения договор на „ВиК“ ООД – Враца и във връзка с чл. 60, ал. 1 от Административнопроцесуалния кодекс (АПК), съгласно който се допуска предварително изпълнение на административен акт, за да се защитят особено важни държавни или обществени интереси, при опасност, че може да бъде осуетено или сериозно затруднено изпълнението на акта, и при мотиви, изложени в докладната записка,

**ОБЩИНСКИ СЪВЕТ - БОРОВАН**

**РЕШИ:**

1. Избира Иван Димитров Костовски – Кмет на Община Борован за представител на Община Борован в свиканото с покана с вх. № П-1142/23.04.2025 г. на Община Борован Общо събрание на „Водоснабдяване и канализация“ ООД – гр. Враца, което ще се проведе на 16.05.2025 г. от 11.00 часа, в Учебния център на дружеството, намиращ се в гр. Вършец, ул. „Арх. Нешев“ № 3;
2. Указва начин на гласуване по предложените точки от дневния ред, както следва:
   1. Приема отчета на Управителя на „ВиК“ ООД гр. Враца за дейността на дружеството през 2024 г.

**ЗА**

* 1. Приемат се Годишният финансов отчет за 2024 г. и Отчета за доходите на „ВиК“ ООД гр. Враца за 2024 г.

**ЗА**

* 1. Печалбата се разпределя в съответствие с действащите нормативни документи.

**ЗА**

* 1. Избира се специализирано одиторско предприятие „Приморска одиторска компания" ООД гр. Варна за дипломиран експерт-счетоводител за текущи проверки и заверка на Годишния финансов отчет за 2025 г.

**ЗА**

* 1. По точка 5. Избор на одитен комитет към „ВиК“ ООД Враца Общински съвет – Борован възлага на представителя на Община Борован да гласува по свое усмотрение в зависимост от направените предложения.

**ЗА/ПРОТИВ/ВЪЗДЪРЖАЛ СЕ**

* 1. По точка 6. Разни, представителят на Община Борован, в зависимост от поставените за разглеждане въпроси, да гласува по свое усмотрение.

**ЗА/ПРОТИВ/ВЪЗДЪРЖАЛ СЕ**

1. Общински съвет - Борован допуска предварително изпълнение на взетото решение от деня на приемането му, съгласно чл. 60, ал. 1 от АПК.

**МОТИВИ:** Настоящото решение се прие на основание чл. 21, ал. 2 от ЗМСМА, във връзка с чл. 21, ал. 1, т. 9 от ЗМСМА, във връзка със свикано Общо събрание на „ВиК“ ООД – Враца по реда на чл. 139, ал. 1 във връзка с чл. 138, ал. 1 от ТЗ и чл. 17 от Дружествения договор на „ВиК“ ООД – Враца и във връзка с чл. 60, ал. 1 от Административнопроцесуалния кодекс (АПК), като същото се допуска до предварително изпълнение поради следните причини: С покана с вх. № П-1142/23.04.2025 г. на Община Борован е свикано Общо събрание на съдружниците на „ВиК“ ООД - Враца **на 16.05.2025 г.** В дневния ред в изпълнение на разпоредбите на чл. 53, ал. 3 от ТЗ във връзка с чл. 137, ал. 1, т. 3 от ТЗ са включени точки по приемане на отчет за дейността на дружеството, годишен финансов отчет и отчет на доходите на дружеството за 2024 г. След вземане на решение по посочените точки, следва да бъде извършено заявяване за вписване и представяне за обявяване в Търговския регистър на вече приетия ГФО в законоустановения срок. Община Борован, в качеството си на съдружник в Общото събрание на „ВиК“ ООД, следва да участва в Общото събрание, което ще се проведе на 16.05.2025 г., с оглед вземане на решение по предложените точки. Съгласно чл. 21, ал. 1, т. 9 от ЗМСМА, Общинският съвет е компетентентният орган, който следва да определи представител на общината в органите на търговски дружества с общинско участие. Актът, с който се определя представител, е решение, съгласно чл. 21, ал. 2 от ЗМСМА. След като се гласува предложението и при положение, че същото бъде прието, съгласно ЗМСМА решението на Общински съвет като административен акт първо подлежи на изпращане и разгласяване в 7-дневен срок от приемането му, след което подлежи на връщане от областния управител или оспорване по реда и условията на закона. След изтичане на срокa за обжалване на акта, същият влиза в законна сила. Следователно, допускането до предварително изпълнение на настоящето решение е единствената възможност за осигуряване участието на Община Борован в Общото събрание на съдружниците на „ВиК“ ООД – Враца и спазване на сроковете за изпълнение на вменените със закон задължения на посочения търговец.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**По т. 8 от дневния ред: Организационни.**

Г-н Букерешки запозна общинските съветници с Писмо, получено от жители на с. Малорад, относно преминаването на тежкотоварни автомобили и ремаркета по ул. „Станой Попов“, до ОУ „Св. Св. Кирил и Методий“, съсипали шосето и предизвикали напукване на къщите на хората. Писмото съдържа подписите на 19 души, които молят за бързо съдействие – поставяне на пътни знаци, ограничаващи тонажа на преминаващите МПС-та.

Г-н И. Букерешки, отправи запитване към г-н И. Костовски, кой ще направи това.

Г-н И. Костовски заяви, че Общината ще организира поставянето на ограничителни пътни знаци (до 20т), но не е сигурен дали шофьорите ще спазват това ограничение без патрул, който да контролира мястото.

Г-н И. Букерешки заяви, че след поставянето на пътните знаци, ако отново се допуска нарушение, жителите ще подават сигнали за това към органите на КАТ за спазване указанията на поставените знаци.

Г-н Букерешки запозна общинските съветници с Писмо, получено от Д-р Даниел Дилков, във връзка с прекратяване на договора му с РЗОК от 01.06.2025 г.

Г-н И. Букерешки съобщи, че Докладната записка относно Бюджет 2025 г. на Община Борован е внесена днес, 28.04.2025 г., и е необходимо да се избере дата за извънредно заседание, което да се отнася само за Бюджета.

Г-жа И. Сълковска заяви, че това зависи от момента, в който Общината ще е готова.

Г-н И. Костовски заяви, че Общината е готова, като поясни, че общинските съветници знаят, че бюджета се разглежда на отделна сесия, може би към 20-ти Май.

Г-жа И. Сълковска направи предложение за извънредно заседание за разглеждане на **Бюджет 2025 г.** на Община Борован – **19.05.2025 г., понеделник, 14:00 часа**, а за редовно заседание на Общински съвет – Борован през Май – **30.05.2025 г., петък, 13:00 часа** - заседание на Обща комисия, **14:00 часа** – редовно заседание.

Не постъпиха други предложения от общинските съветници.

Г-н И. Букерешки подложи на гласуване предложението на г-жа И. Сълковска и за двете дати - за разглеждане на Бюджет 2025 г. на Община Борован - **19.05.2025 г., понеделник, 14:00 часа**, а за редовно заседание на Общински съвет – Борован през Май – **30.05.2025 г., петък, 13:00 часа** - заседание на Обща комисия, **14:00 часа** – редовно заседание.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 9 от дневния ред: Молби.**

Няма постъпили молби от общинските съветници.

**По т. 10 от дневния ред: Питания.**

**І. Г-жа И. Сълковска отправи запитване, относно:**

1. Във връзка с направата на видеонаблюдение на административната сграда на Община Борован, моля да ми бъдат предоставени всички финансови документи, като писмен отговор.

**ІІ. Г-н П. Петров отправи запитване, относно:**

1. Във връзка с писмото от д-р Дилков: Знае ли за това Община Борован и има ли друг лекар, който да замести д-р Дилков? Устен отговор.

Г-н И. Костовски, в отговор на г-н П. Петров, поясни, че за напускането на д-р Дилков е научил съвсем случайно, разговарял е с него по телефона, попитал го е дали не е обиден от нещо, но д-р Дилков е отговорил, че причините за напускането му са лични. Д-р Дилков е споделил с г-н Костовски, че би желал следващият лекар да съхрани личните данни и всички други документи на пациентите. Г-н Костовски разясни, че Общината не е длъжна да осигурява лекар, но е разговарял с такъв от гр. Враца, който е имал желание да дойде в с. Борован преди време, и чака отговор от него. Г-н Костовски е разговарял също и с д-р Ц. Пенчев, който от своя страна ще обсъди ситуацията с д-р Цигаровски, за да преценят какъв обем пациенти всеки от тях би могъл да поеме. Г-н Костовски ще се срещне с двамата лекари след Гергьовден, като дотогава се надява да е получил отговор и от този от гр. Враца, и ще се постарае да уведоми Общински съвет на извънредната сесия за Бюджета, на 19.05.2025 г., тъй като 1 Юни не е далече. Някои от процесите в така създалата се ситуация не биха могли да се контролират, поясни г-н Костовски.

Отговорът на запитването на г-жа И. Сълковска ще бъде предоставен на следващо заседание на Общински съвет – Борован.

Отговорите на питанията към Кмета на Общината от предходното заседание на Общински съвет – Борован, проведено на 28.03.2025 г., бяха заведени в деловодството на ОбС – Борован, и бяха предадени на ръка лично от Председателя на Общинския съвет на г-н М. Диловски и на г-жа И. Сълковска.

Поради изчерпване на дневния ред, заседанието бе закрито в 14:57 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*